علقمہ بن قیس

علقمہ بن قیس زہد و ورع کے لحاظ سے ممتاز تابعین میں سے تھے۔آپ نے 83ھ میں وفات پائی۔

 نام ونسب 
علقمہ نام، ابو شبلی کنیت، مشہور محدث ابراہیم نخعی کے ماموں اور اسود بن یزید کے چچا تھے، نسب نامہ یہ ہے، علقمہ بن قیس بن عبد اللہ بن مالک بن علقمہ بن سلامان بن کہیل بن بکر بن عوف بن نخع نخعی۔

 پیدائش 
آنحضرت  کے عہد میں پیدا ہوئے۔

 فضل وکمال 
فضل وکمال اور زہد و ورع کے لحاظ سے ممتاز تابعین میں تھے۔
انھوں نے زمانہ ایسا پایا کہ بہت سے اکابر صحابہ سے استفادہ کا موقع ملا حضرت عمر رضی اللہ عنہ، حضرت علی مرتضیٰ رضی اللہ عنہ، عبداللہ بن مسعودؓ، حذیفہ بن یمانؓ، سلمان فارسی، ابی مسعود بدریؓ ، ابودرداء انصاریؓ، وغیرہ اکابر صحابہؓ موجود تھے، ان سے انھوں نے روایتیں کی ہیں، لیکن فقیہ الامت عبداللہ بن مسعودؓ کے سرچشمہ فیض سے خصوصیت کے ساتھ زیادہ مستفید ہوئے تھے، انھوں نے ان کو ابتدائے انتہا تک تعلیم دی،اسود کا بیان ہے کہ عبد اللہ بن مسعود رضی اللہ عنہ علقمہ کو جس طرح قرآن کی تعلیم دیتے تھے، اسی طرح تشہد کی تعلیم دیتے تھے (طبقات ابن سعد:6/59)ان کی اس توجہ اور فیض بخشی سے علقمہ، ابن مسعودؓ کا مثنیٰ بن گئے تھے، ابن مسعودؓ خود فرمایا کرتے تھے کہ میں جو کچھ پڑھتا اور جانتا ہوں وہ سب علقمہ پڑھتے اور جانتے ہیں (تذکرہ الحفاظ:1/141) ان کے علمی کمالات پر تمام علما ومحدثین کا اتفاق ہے،حافظ ذہبی لکھتے ہیں کہ وہ فقیہ اور امام بارع تھے(تذکرۃ الحفااظ:1/41) علامہ نووی لکھتے ہیں کہ علقمہ بلند مرتبہ، جلیل القدر اور صاحب کمال فقیہ تھے۔
(تہذیب الاسماء:1/342)

 قرآن 
علقمہ کو قرآن، حدیث اور فقہ جملہ علوم میں یکساں کمال حاصل تھا، قرآن کی تعلیم عبداللہ ابن مسعودؓ سے حاصل کی تھی کان جودالقرآن علی ابن مسعود’ (تہذیب الاسماء:1/342) ابن مسعود کبھی کبھی اپنی قرأت کی صحت کے لیے خود علقمہ کو قرآن پڑھ کر سناتے تھے، علقمہ کا بیان ہے کہ ایک مرتبہ ابن مسعودؓ نے مجھ سے کہا کہ تم سورہ بقرہ میں میری گرفت کرو؛ چنانچہ اسے سنا کر مجھ سے پوچھا، میں نے کچھ چھوڑا تو نہیں ہیں میں نے کہا ایک حرف چھوٹ گیا ہے، انھوں نے خود ہی کہا فلاں حرف میں نے کہا ہاں۔
(تذکرہ الحفاظ:1/41)

نہایت خوش گلو اور شیریں آواز تھے،اس لیے ابن مسعود رضی اللہ عنہ انھیں ترتیل کے ساتھ قرآن پڑھنے کی ہدایت کرتے تھے، اس کا خود بیان ہے کہ خدانے مجھے خوش آواز ی عطا فرمائی تھی، عبد اللہ بن مسعودؓ مجھ سے قرآن پڑھوا کر سنتے اور فرماتے، میرے مان باپ تم پر فدا ہوں، خوش آوازی کے ساتھ پڑھا کرو، میں نے رسول اللہ ﷺ سے سنا ہے آپ فرماتے تھے کہ حسن صوت قرآن کی زینت ہے۔
(ایضاً)

 حدیث 
حدیث کے وہ نہایت ممتاز حفاظ میں تھے، حافظہ نہایت قوی تھا، جو چیز ایک دفعہ یاد کرلی وہ گویا کتاب میں محفوظ ہو گئی، ان کا بیان ہے کہ میں نے جو چیز جوانی کے زمانہ میں یاد کی اس کو اس طرح پڑھتا ہوں گویا ورق میں لکھی ہوئی تحریر کو پڑھتا ہوں، اس حافظہ کے ساتھ انھیں حضرت عمرؓ، عثمانؓ، علیؓ، سعدؓ، حذیفہؓ بن یمان ،ابودرداء، ابو مسعودؓ، ابو موسیٰ اشعریؓ، خباب بن ارتؓ، خالد بن ولیدؓ، معقل بن سنانؓ، ام المومنین حضرت عائشہ صدیقہ رضی اللہ عنہا اور عبداللہ بن مسعودؓ ، جیسے اکابر اور علما صحابہ سے استفادہ کا موقع ملا۔
(ابن سعد:6/62)
ان بزرگوں کے فیض نے انھیں حدیث کا بڑا حافظ بنادیا، علامہ ابن سعد ان کو کثیر الحدیث (ایضاً) اور حافظ ذہبی امام بارع لکھتے ہیں (تذکرۃ الحفاظ :1/41) عبد اللہ بن مسعود کی احادیث کا بیشتر حصہ ؛بلکہ قریب قریب کل علقمہ کے سینہ میں محفوظ تھا۔

 روایت حدیث میں احتیاط 
لیکن اس وسعتِ علم کے باوجود وہ محدث بننا اور اس کے ذریعہ عظمت وجاہ حاصل کرنا پسند نہ کرتے تھے، عبداللہ ابن مسعود رضی اللہ عنہ کے انتقال کے بعد وہ لوگوں سے چاہتے ہوں کہ لوگ میرے پیچھے پیچھے چلیں۔(ابن سعد:6/60)

 تلامذہ 
حدیث میں ان کے تلامذہ کا دائرہ بہت وسیع تھا، عبد الرحمن بن یزید، ابراہیم ابن سعید، امام شعبی، ابوقاد نخعی، شقیق بن سلمہ بن کہیل، قیس بن رومی، قاسم بن مخمیرہ، ابو اسحٰق سبیعی وغیرہ ان کے تلامذہ میں سے ہیں، ان میں ان کے بھانجے ابراہیم نخعی اور بھتیجے اسود بن یزید خصوصیت کے ساتھ لائقِ ذکر ہیں۔(تہذیب التہذیب:7/277)

 فقہ 
فقہ کا فن بھی انھوں نے فقیہ الامت عبداللہ ابن مسعودؓ سے حاصل کیا تھا، اس لیے اس میں امامت و اجتہاد کا درجہ رکھتے تھے ‘کان فقیھا اماما بارعا ’ (تذکرۃ الحفاظ:1/41)امام نووی صاحب کمال فقیہ لکھتے ہیں۔(تہذیب الاسماء،ج1،ق1،ص 341)

 وسعت علم 
وسعتِ علم کے اعتبار سے علقمہ ، عبداللہ ابن مسعودؓ کے ممتاز اصحاب میں سے تھے، ابن مدائنی کا بیان ہے کہ عبد اللہ بن مسعودؓ کے علم کے بڑے حاملین علقمہ، اسود ، عبیدہ اور حارث تھے۔(تہذیب التہذیب:7/277) ان میں علقمہ سب پر فائق تھے، ابراہیم نخعی کا بیان ہے کہ ابن مسعود کے چھ اصحاب لوگوں کو درس اور سنت کی تعلیم دیتے تھے،ان میں دو علقمہ اور اسود تھے، ابو ہذیل نے پوچھا ان دونوں میں کون افضل تھا، انھوں نے علقمہ کا نام لیا۔(تہذیب التہذیب:7/277) عبد اللہ بن مسعود کی یہ سند کہ جو کچھ میں پڑھتا اور جانتا ہوں وہ سب علقمہ پڑھتے اور جانتے ہیں ان کے وسعت علم کے لیے کافی ہے۔

 صحابہ کا استفادہ 
ان کا علمی کمال اتنا مسلم تھا کہ صحابہ رسول تک ان سے استفادہ کرتے تھے،جو ایک تابعی کے لیے بہت بڑا طغرائے امتیاز ہے،ابو ظبیان کا بیان ہے کہ میں نے متعدد صحابہ رسول کو دیکھا ہے کہ وہ علقمہ سے مسائل پوچھتے تھے اور استفتاء کرتے تھے ۔
(تہذیب التہذیب :7/278)

 فضائل اخلاق 
عادات وخصائل اور اخلاق میں علقمہ ذات نبوی کا نمونہ تھے،ابراہیم نخعی کا بیان ہے کہ عبد اللہ بن مسعودؓ طور طریق اور عادات و خصائل میں نبی ﷺ کے مشابہ تھے اور علقمہ عبداللہ بن مسعود کے مشابہ تھے، اس طرح گویا علقمہ رسول اللہ ﷺ کے شمابہ تھے، علقمہ عادات وخصائل میں ابن مسعودؓ سے اس درجہ مشابہ تھے کہ جن لوگوں نے ان کو نہیں دیکھا تھا،وہ علقمہ کے آئینہ عمل میں ان کی تصویر دیکھ سکتے تھے۔

 زہد وعبادت 
یہ مشابہت محض علم اور ظاہری خصائل تک محدود نہ تھی ؛بلکہ عمل میں بھی وہ عبداللہ ابن مسعودؓ کے ساتھ کامل مشابہت رکھتے تھے،ان کا شمار علمائے ربانیت میں تھا۔
حافظ ذہبی لکھتے ہیں کہ وہ صاحب خیر و ورع تھے۔

 تلاوت قرآن 
قرآن کے ساتھ ان کو غیر معمولی شغفت وانہماک تھا، معمولا چھ دن میں ایک قرآن ختم کرتے تھے (ابن سعد:6/60)کبھی کبھی ایک رات میں پورا قرآن پڑھ ڈالتے تھے، ابراہیم نخعی کا بیان ہے کہ علقمہ ایک مرتبہ مکہ گئے،شب کے وقت انھوں نے طواف شروع کیا پہلے سات پھیروں میں مثانی اور چوتھے میں بقیہ سورتیں ختم کیں اس طرح انھوں نے ایک شب میں طواف کی حالت میں پورا قرآن تمام کر دیا۔
(ایضاً:55)

قرآن کے ساتھ اس شیفتگی کا یہ نتیجہ تھا کہ آیات قرآنی ان کی زبان پر اس قدر جاری ہوگئ تھیں کہ عموما ہر کام آیت قرآنی کے اشارے سے شروع کرتے تھے، کھانے کے وقت قرآن کی اس آیت فَإِنْ طِبْنَ لَكُمْ عَنْ شَيْءٍ مِنْهُ نَفْسًا فَكُلُوهُ هَنِيئًا مَرِيئًا کی طرف اشارہ کرکے بیوی سے کھانا مانگتے کہ مجھے ان لذیذ اور خوشگوار کھانوں میں سے کھلاؤ۔
(ایضاً:59)
الحمد للہ:سُبْحَانَ الَّذِي سَخَّرَ لَنَا هَذَا وَمَا كُنَّا لَهُ مُقْرِنِينَ، وَإِنَّا إِلَى رَبِّنَا لَمُنْقَلِبُونَ
(ایضاً:55)

 جہاد فی سبیل اللہ 
اس علم کے ساتھ جہاد کا بھی ولولہ رکھتے تھے؛چنانچہ 32ھ میں امیر معاویہ رضی اللہ عنہ کے ساتھ قسطنطنیہ کی مہم میں شریک ہوئے، اس مہم کے اکثر شرکاء آنحضرتﷺ کی ایک پیشین گوئی کا مصداق بننے کے لیے جذبۂ شہادت سے مخمور تھے، ایک مجاہد معضد نے ایک برج پر حملہ کرتے وقت سر پر باندھنے کے لیے علقمہ سے چادر مستعار لی تھی، وہ خلعتِ شہادت سے سرفراز ہوئے،علقمہ کی چادر ان کے خون سے تر بتر تھی ،علقمہ اس چادر کو بہت متبرک سمجھتے تھے اور اس کو اوڑھ کو جمعہ میں جاتے تھے اور کہتے تھے کہ میں اس کو اس لیے اوڑھتا ہوں کہ اس میں معضد کا خون ہے۔
(ابن اثیر:3/104)

 شہرت سے نفرت 
شہرت سے بہت گھبراتے تھے،اس سے بچنے کے لیے تعلیم و تعلم کے سلسلہ میں کسی خاص مقام میں بیٹھنا پسند نہ کرتے تھے، عبد الرحمن بن یزید کا بیان ہے کہ ہم لوگوں نے علقمہ سے درخواست کی کہ آپ مسجد میں نماز پڑھتے اور بعد نماز وہاں بیٹھتے تاکہ لوگ آپ سے مسائل پوچھا کرتے ،فرمایا میں یہ پسند نہیں کرتا کہ لوگ اشارہ کریں کہ یہ علقمہ ہیں۔
(ابن سعد:6/59)

 امرائے دولت سے دامن کشی 
امرا اور ارباب دول سے نہ صرف بے نیاز تھے اور ان سے دامن بچاتے تھے؛بلکہ ان سے میل جول اور آمد و رفت رکھنا، اخلاقی نقصان تصور کرتے تھے،ایک مرتبہ لوگوں نے کہا کہ آپ امرا کے یہاں جایا کیجئے کہ وہ آپ کی حقیقت سے آگاہ ہوں اورآپ کا مرتبہ پہچانیں،فرمایا میں ان سے جتنی باتیں دور کروں گا اور جتنی چیزیں کم کروں گا، اس سے زیادہ چیزیں وہ مجھ سے گھٹادیں گے (ابن سعد:6/59)یعنی میں جتنی ان کی برائیاں دور کروں گا ،اتنی وہ میری بھلائیاں دور کر دیں گے،وہ نہ صرف خود امرا سے نہیں ملتے تھے ؛بلکہ دوسروں کو بھی اس سے روکتے تھے، ابووائل کا بیان ہے کہ جب کوفہ اور بصرہ دونوں کی ولایت ابن زیاد سے متعلق ہوئی تو اس نے مجھ سے کہا کہ تم بھی میرے ساتھ چلنا،میں نے جاکر علقمہ سے پوچھا،انھوں نے کہا ان لوگوں (امرا) سے تم کو جو حاصل ہوگا، اس سے بہتر چیز وہ تم سے لیں گے (ابن سعد ایضاً:59)وفود وغیرہ کے سلسلہ میں بھی وہ امرا کے دربار میں جانا پسند نہ کرتے تھے، ایک مرتبہ ایک وفد میں جو امیر معاویہ کے پاس جانے والا تھا، ان کا نام لکھ دیا گیا، انھیں معلوم ہوا تو فوراً ابوبردہ کو لکھا کہ میرا نام کاٹ دو۔
(ابن سعد ایضاً:59)

 وفات 
62ھ میں کوفہ میں وفات پائی، مرض الموت میں وصیت کی تھی کہ دم آخرت کلمۂ طیبہ کی تلقین کی جائے،تاکہ میری زبان سے آخری کلمہ "لا الہ الا اللہ وحدہ لا شریک لہ "نکلے کسی کو موت کی خبر نہ دی جائے ،ورنہ وہ زمانہ جاہلیت کا اشتہار بن جائے گا، دفن کرنے میں جلدی کی جائے، بین کرنے والی عورتیں ساتھ نہ ہوں۔
۔طبقات ابن سعد:6/59

 حوالہ جات 

زمرہ:682ء کی وفیات
زمرہ:تابعی راویان حدیث
زمرہ:تابعین
زمرہ:ساتویں صدی کے عرب مصنفین
زمرہ:ساتویں صدی کی عرب شخصیات
زمرہ:فقہاء تابعین